Het ons dan niks uit verlede geleer? | Netwerk24
Het ons dan niks uit verlede geleer?
Deur Clifford van Wyk, Oudtshoorn 30 September 2020 05:01
Middelgrond kan beskou word as 'n posisie, standpunt of vorm van denke waarby, met goeie oordeel tussen twee uiteenlopende sienings, iets nuuts geskep kan word wat meer akkommoderend, regverdig en harmonieus is as die twee uiterste verwysingspunte.
Daar is egter weinig middelgrond te vinde in Henry Jeffreys se skrywe (23.09). Hy redeneer hierin dat: Om ons land se probleme op te los moet die belangrikste faktor wees om die kwessie van ras voorop te stel en om klem te lê op die rol van ras in ons onlangse verlede van ontneming en onderdrukking.
Jeffreys motiveer politieke partye om beleide aan te hang wat op 'n rasbasis vergrype van die verlede reg moet stel, want "ras is vir die meeste swart mense 'n diep emosionele kwessie". Dit terwyl ons reeds 26 jaar besig was met hierdie mislukte eksperiment, met soveel slegte gevolge vir die massa behoeftiges, asook onnodige rassepolarisasie.
Die middelgrond-oplossing sou eerder wees: 'n Soeke na die oplossings om die ekonomiese onreg van die verlede te begrawe deur die ekonomiese verbetering van die behoeftiges.
Die bemagtiging van mense met bewese tekorte – velkleur kan nie die enigste kriterium wees nie, want die realiteit is dat dit lankal nie meer 'n gestandaardiseerde maatstaf van behoeftigheid is nie.
Daar is weinig mense wat verskil van Jeffreys se stelling dat 'n goeie plek om te begin is om toe te gee dat ras 'n besonderse plek het in hoe die Suid-Afrikaanse problematiek ontwikkel het.
As swart man (of is ek nou bruin? – "Bruin mense is net soms swart", Glen Snyman, 24.09) is ek intens bewus van die geskiedkundige rol van ras in die huidige ekonomiese situasie van die meerderheid in ons land.
Die ekonomiese oplossing is egter nie te vinde in verdere rasklassifikasie nie.
'n Nierassige beleid vir ekonomiese oplossings is nodig vir die skepping van 'n regverdiger, welvarender, harmonieuse samelewing waarin elke individu tot sy volle potensiaal kan lewe – of het ons dan niks geleer uit ons verlede nie, nl. dat rasgebaseerde beleide op lang termyn slegs tot verdere pyn, onregverdigheid en polarisasie lei?